RO Jurnalul Oficial al Uniunii Europene C 299/1

Al șaselea raport anual asupra punerii în aplicare a Acțiunii comune 2002/589/PESC a Consiliului din 12 iulie 2002 privind contribuția Uniunii Europene la combaterea acumulării și a proliferării cu caracter destabilizator a armamentului ușor și a armelor de calibru mic (SALW)

(2007/C 299/01)

INTRODUCERE

În data de 12 iulie 2002, Consiliul a adoptat Acțiunea comună 2002/589/PESC privind contribuția Uniunii Europene la combaterea acumulării și proliferării cu caracter destabilizator a armamentului ușor și a armelor de calibru mic și a solicitat efectuarea revizuirilor anuale privind măsurile luate în cadrul acesteia. De atunci, s-au întocmit cinci rapoarte anuale.

UE joacă un rol important și contribuie în mare măsură la combaterea acumulării și proliferării ilicite de armament ușor și arme de calibru mic, respectiv de muniții aferente. Ca o continuare a Strategiei Europene de Securitate 2003, în perioada 15-16 decembrie 2005, Consiliul European a adoptat Strategia UE de combatere a acumulării și a traficului ilicit de armament ușor și arme de calibru mic, respectiv de muniții aferente. Acest document subliniază necesitatea unor politici UE consecvente în domeniile de securitate și dezvoltare, prin folosirea deplină a instrumentelor UE disponibile la nivel multilateral și regional, în Uniunea Europeană și prin intermediul relațiilor sale externe. Documentul constituie o orientare politică pentru activitățile UE în acest domeniu prin diferitele instrumente disponibile, respectiv pentru statele membre.

Strategia SALW UE ia și pe mai departe în considerare Acțiunea comună 2002/589/PESC folosită drept bază în anumite acțiuni desfășurate în Africa, Asia, America Latină, Balcani și mai recent în Ucraina. Începând cu anul 1999, prin deciziile de punere în aplicare a acestei Acțiuni comune, s-au alocat aproximativ 14,5 milioane EUR din fondurile PESC.

Alte politici pertinente includ Programul Uniunii Europene pentru prevenirea conflictelor armate, care apelează la asistența în dezvoltare în scopul înlăturării cauzelor originare ale conflictelor, Programul Uniunii Europene pentru prevenirea și combaterea traficului ilegal de arme convenționale și Orientările Uniunii Europene privind copiii în conflictele armate.

UE rămâne în prima linie în lupta comună și în acțiunile practice privind prevenirea, combaterea și eliminarea comerțului ilicit cu armament ușor și arme de calibru mic sub toate aspectele și în angajamentul său de a pune în aplicare Programul de acțiune al ONU la nivel UE. Asistența financiară UE (prin intermediul statelor membre, FED, fondurilor Comunității și resurselor bugetare PESC) rămâne una dintre sursele principale de asistență financiară pentru punerea în aplicare a Programului de acțiune al ONU.

În cadrul Conferinței de Revizuire a Programului de acțiune al ONU, Uniunea Europeană a prezentat la 30 iunie 2006 un raport complet al activităților sale de susținere a combaterii traficului ilicit de armament ușor și de arme de calibru mic. Reprezentanții Președinției UE (Austria), Secretariatului Consiliului/Oficiului Reprezentantului Personal al Înaltului Reprezentant și ai Comisiei Europene au prezentat o politică generală privind armamentul ușor și armele de calibru mic, bazată pe noua Strategie UE privind armamentul ușor și armele de calibru mic, respectiv munițiile aferente, și au explicat modalitatea de transpunere a acesteia în activități concrete prin intermediul diferitelor instrumente.

Acest raport cuprinde Acțiunea comună a Consiliului 2002/589/PESC și Programul UE pentru prevenirea și combaterea traficului ilegal de arme convenționale, adoptat de Consiliu la 26 iunie 1997, și pune accentul pe activitățile desfășurate în anul 2006. A fost întocmit de Secretariatul Consiliului și include contribuțiile statelor membre.

Raportul este structurat în trei părți și o anexă:

— Partea I conține eforturile statelor membre de a soluționa problemele referitoare la armamentul ușor și la armele de calibru mic;

— Partea II tratează eforturile internaționale de punere în aplicare;

— Partea III cuprinde participarea la activitățile organizațiilor internaționale sau regionale;

— Anexa conține o listă cu punctele focale pentru armamentul ușor și armele de calibru mic, la nivel național și, respectiv, în cadrul instituțiilor europene.

I. EFORTURI NAȚIONALE DE PUNERE ÎN APLICARE

AUSTRIA

Controalele privind exporturile de arme au fost îmbunătățite substanțial prin noua Lege a comerțului exterior din 2005 și, ulterior, prin Regulament din 2006. După intrarea în vigoare a noii legi a comerțului exterior în Austria („Außenhandelsgesetz”) în octombrie 2005, Regulamentul comerțului exterior (Monitorul Oficial II, nr. 121/2006) de implementare a legii comerțului exterior a intrat în vigoare la începutul anului 2006. Legislația de implementare armonizează acordarea de licențe cu dispozițiile pertinente ale Codului de conduită al UE privind exporturile de arme, care sunt obligatorii pentru comercianții austrieci. În continuare, definește brokerii și activitățile de brokeraj în conformitate cu Poziția comună a Consiliului 2003/468/PESC privind controlul brokerajului cu arme.

Regulamentul austriac privind materialele de război și lista cu echipament militar, altul decât material de război, a Ministerului Economiei și Muncii, corespunde Listei militare comune UE. Lista austriacă a fost actualizată constant pentru a fi adaptată Listei militare comune UE. În baza noii legi a comerțului exterior, articolele din Lista militară comună UE fac obiectul unei cereri de licență pentru export, tranzit sau brokeraj. Cu anumite excepții, comerțul intracomunitar cu bunurile care figurează pe Lista militară comună UE face obiectul unei proceduri de monitorizare. Nu se acordă asistență tehnică pentru perfecționarea, producția, manipularea, funcționarea, întreținerea sau alte activități de prestări servicii, depozitare, testare sau proliferare de sisteme de arme convenționale cu potențial militar dacă această asistență contravine măsurilor restrictive în baza pozițiilor sau acțiunilor comune UE, rezoluțiilor Organizației pentru Securitate și Cooperare în Europa (OSCE) sau a rezoluțiilor obligatorii ale Consiliului de Securitate al ONU. În continuare, un regulament aprobat de Ministerul Apărării enumără materialul de război care este examinat pentru distrugere. Lista este elaborată pe baza definițiilor UE și OSCE.

Procedura

În cadrul acțiunilor premergătoare Președinției austriece a UE, cooperarea și coordonarea dintre Ministerele Afacerilor Externe, Ministerele Internelor, Ministerele Economiei și Muncii și Ministerele Apărării au fost întărite în continuare. Reuniunile, la care participă aceste ministere, au loc periodic.

BELGIA

În conformitate cu obligațiile internaționale, Belgia a adoptat în 8 iunie 2006 o nouă lege în domeniul armelor, (publicată în Monitorul Oficial belgian în 9 iunie 2006) în scopul unui mai bun control, în special în privința deținerii de către civili de armament ușor și arme de calibru mic.

BULGARIA

Nu s-a adoptat o nouă legislație. Mecanismele cooperării naționale, ale coordonării interministeriale și interguvernamentale și instrumentele de schimb de informații dintre administrațiile respective și agențiile de aplicare a legilor sunt stipulate și definite detaliat în dispozițiile aferente ale „Legii privind controlul activităților de comerț exterior cu arme și cu bunuri și tehnologii cu dublă întrebuințare” existente. Informațiile referitoare la măsurile legislative așa cum sunt menționate în rapoartele naționale din anii 2002, 2003 și 2005 privind Programul de acțiune al ONU privind armamentul ușor și armele de calibru mic, se aplică în continuare.

Prin amendamentul din 9 mai 2006 la legea privind controlul explozivelor, a armelor de foc și a munițiilor, a fost introdus Pașaportul European pentru Arme de Foc (PEAF). PEAF este un document oficial eliberat unei persoane care posedă un permis de deținere și folosire de arme de foc, atunci când trece dintr-un stat membru în altul. PEAF conține un număr; o dată de expirare; datele cu caracter personal ale persoanei; și tipul, marca, modelul, categoria, calibrul și numărul de serie al armei de foc, respectiv informații privind tipul de armă de foc pentru care s-a eliberat pașaportul, precum și interzicerea sau autorizarea în respectivele state membre UE.

Deși nu s-au introdus modificări în sistemul de control al exportului în perioada în care s-a întocmit raportul, o procedură de revizuire a legislației existente de control al exporturilor a fost lansată în 2006, în vederea aderării Bulgariei la UE la 1 ianuarie 2007. Obiectivul principal al acestei proceduri de revizuire a fost asigurarea coerenței și compatibilității cu dispozițiile UE în domeniul controlului exporturilor, respectiv îmbunătățirea continuă a punerii în practică. Drept rezultat, legea existentă privind controlul exporturilor de arme și de bunuri cu dublă întrebuințare a fost amendată de Adunarea Națională din Bulgaria (și a intrat în vigoare la începutul anului 2007). „Noua” lege privind controlul exporturilor menține toate măsurile de control al exporturilor stabilite anterior care reglementează comerțul cu arme și, în plus, întărește controlul măsurilor de reexport, tranzit și activitățile de brokeraj (urmând în mod strict poziția comună UE, CE/468/2003). În conformitate cu poziția comună UE, pentru orice activitate de brokeraj este necesară înregistrarea brokerului, respectiv o licență separată pentru fiecare tranzacție de brokeraj.

Structura sistemului bulgar de control al exporturilor rămâne așa s-a cum s-a raportat anterior, cu un schimb de informații intensificat la nivel interdepartamental. Bulgaria a aderat la politica de responsabilitate în domeniul controlului armamentului ușor și a armelor de calibru mic și pune în aplicare măsurile recomandate și stabilite de Programul de acțiune al ONU în scopul prevenirii, combaterii și eliminării comerțului ilicit cu armament ușor și cu arme de calibru mic și al evitării traficului ilegal și al reexportului necorespunzător, prin respectarea drepturilor omului în țara de destinație finală și a păcii internaționale și stabilității regionale. Aceste măsuri sunt orientate de asemenea către prevenirea folosirii armelor pentru represiuni interne, respectiv pentru scopuri teroriste sau de criminalitate organizată.

În 2006, Agenția Vamală Națională a organizat o serie de cursuri și a format 50 de ofițeri vamali în domeniul combaterii traficului ilegal de arme, acordând o atenție specială armamentului ușor și armelor de calibru mic.

Ministerul bulgar al Apărării a prezentat următoarele informații asupra activităților naționale privind armamentul ușor și armele de calibru mic, în 2006:

— Nu există modificări în sistemele de control, de responsabilitate sau de siguranță a depozitelor de arme din cadrul armatei bulgare, față de cele raportate anterior;

— Nu există modificări în ceea ce priveste numărul armamentului ușor și a armelor de calibru mic, respectiv în munițiile corespunzătoare, raportate drept surplus pentru armată;

— Nu s-au efectuat distrugeri de armament ușor și de arme de calibru mic în cursul anului 2006.

CIPRU

Exportul, tranzitul și retransferul armamentului ușor și al armelor de calibru mic sunt reglementate prin legea 354/2002, „Regulamentul de Export al Apărării din 2002”, așa cum a fost modificat prin legea 602/2004. Legile menționate mai sus sunt conforme cu Codul de Conduită al UE privind exporturile de arme și cu Declarația Consiliului 2000/C191/01. Exportul, inclusiv reexportul armamentului ușor și al armelor de calibru mic este controlat sub supravegherea Ministerului Comerțului, Industriei și Turismului, iar tranzitul și retransferul armamentului ușor și al armelor de calibru mic intră în competența Oficiului Vamal și de Accize, conform dispozițiilor legislației vamale.

Importul, achiziționarea, posesia și transportul armamentului ușor și al armelor de calibru mic sunt reglementate de legea 113(1)/2004 „privind armele de foc și armele care nu sunt de foc”. Legea este conformă cu Directiva Uniunii Europene 91/477 CE așa cum a fost modificată și cu Declarația Consiliului 2000/C191/01.

Fabricarea armamentului ușor și al armelor de calibru mic este reglementată de legea 113(I)2004 [partea III, articolul 7(I)]. În baza acestei legi, fabricarea armamentului ușor și al armelor de calibru mic de către cetățenii sau rezidenții Republicii Cipru este interzisă, excepție făcând cazul în care aceștia dețin licențe valabile în acest scop, care sunt eliberate de Șeful Poliției. Aceste licențe sunt eliberate cetățenilor în baza condițiilor specificate în lege. Condițiile includ printre altele, absența din orice registru penal a solicitantului, o investigație indicând dacă deținerea de licență nu este periculoasă pentru acesta, pentru guvern sau pentru ordinea publică și în final condiția ca acesta să fie apt din punct de vedere medical. Fabricarea ilegală, posesia, depozitarea și comerțul cu armament ușor și cu arme de calibru mic este sancționată de Legea 113(I)2004. Legea stabilește pentru violarea dispozițiilor sale sentințe de până la 15 ani de închisoare și/sau amenzi de 25 000 de lire cipriote,

În cadrul Inspectoratului General al Poliției din Cipru, a fost înființată o secție specială pentru ținerea evidenței (arhiva națională de arme) și o bază de date electronică care facilitează schimbul de informații privind armamentul ușor și armele de calibru mic cu alte autorități competente din UE, organizații regionale și alte țări.

REPUBLICA CEHĂ

Categoriile de arme enumerate în anexa Acțiunii comune a Consiliului din 12 iulie 2002 privind contribuția Uniunii Europene la combaterea acumulării și proliferării cu caracter destabilizator a armamentului ușor și a armelor de calibru mic și abrogarea Acțiunii comune 1999/34/PESC (2002/589/PESC), se află în principal în dotarea armatei Republicii Cehe, iar într-un grad mai redus și în dotarea altor forțe de siguranță (Poliția Republicii Cehe, Serviciile de pază ale închisorilor și sediilor instanțelor, Serviciile Vamale, Serviciile Secrete cehe). Informațiile privind numărul de arme deținute de aceste forțe nu sunt făcute publice; administrarea acestor arme (folosirea, ținerea evidențelor, depozitarea) nu intră în competența Legii armelor (Legea nr. 119/2002). Odată ce armele sunt scoase din dotarea acestor forțe, ele fac obiectul Legii armelor.

Deținerea acestor categorii de arme de către civili, face obiectul exonerărilor acordate de Poliția Republicii Cehe (Direcția Armelor, Munițiilor și Explozivelor din cadrul Inspectoratelor Județene de Poliție) în conformitate cu secțiunea 9 din Legea armelor.

Până la data de 31 decembrie 2006, titularii de permise de port armă în Republica Cehă au primit 627 de permisiuni de a deține sau de a folosi acest tip de arme. În 2006, au fost acordate 110 de noi exonerări titularilor de permise de port armă. Titularii permiselor de port armă au fost autorizați să dețină sau să folosească 791 de arme de acest tip (în special în cinematografie și teatru sau de către agenții private de pază-protecție). Nu s-au acordat alte exonerări titularilor permiselor de port armă în 2006. Poliția este autorizată să verifice măsurile luate de deținători pentru a preveni pierderea sau furtul și pentru a asigura manipularea în siguranță a armelor. Poliția are puteri adecvate în acest scop, inclusiv dreptul de a efectua inspecții la domiciliul deținătorului armei.

Comerțul cu aceste arme face obiectul unei legislații diferite, în special privind comerțul exterior în Legea materialelor militare (Legea nr. 38/1994). Comerciantul trebuie mai întâi să obțină o licență de la autoritatea responsabilă cu acordarea licențelor din cadrul Ministerului Industriei, după care trebuie să dispună de o autorizație separată pentru fiecare tranzacție. Fiecare solicitare de autorizație este examinată și de către Ministerul Internelor, din considerente legate de ordinea publică și de siguranța internă, respectiv de Ministerul Afacerilor Externe, din considerente legate de interesele politicii externe. În 2006, Republica Cehă a permis exportul necomercial al unui număr de 238 de arme de acest tip, toate acesteacătre țări UE. În toate cazurile, armele au fost exportate către țări UE cu acordul anterior al acestora. Astfel, în 2006 nu au fost exportate arme interzise către țări non-UE.

Recent, a fost propusă o modificare a legii de reglementare a comerțului exterior cu material militar (Legea nr. 38/1994, așa cum a fost modificată), cu scopul de a întări considerabil puterea de control a autorităților vamale cehe.

DANEMARCA

Ministerul Justiției din Danemarca administrează legislația privind armele și explozivele, care include de asemenea reglementările privind armamentul ușor și armele de calibru mic.

Potrivit dispozițiilor legislației daneze privind armele și explozivele, nu se pot importa, fabrica, achiziționa, deține sau folosi arme și muniții în lipsa unei licențe din partea Ministrului Justiției sau din partea unei persoane autorizate de ministru să elibereze astfel de licențe.

De asemenea, legislația stipulează că nici un fel de arme sau explozive, inclusiv muniții, nu se pot exporta în lipsa unei licențe speciale din partea Ministrului Justiției. Această dispoziție include de asemenea armamentul ușor și armele de calibru mic.

Ministrul Justiției a autorizat Inspectoratele de Poliție locale să elibereze anumite licențe amintite mai sus referitoare la armamentul ușor și armele de calibru mic (permise de port armă etc.).

Baze de date și înregistrări

Poliția daneză a înființat o bază de date centrală electronică (Registrul de evidența armelor) în care toate persoanele autorizate să dețină arme de foc sunt înregistrate în baza solicitărilor introduse pentru permise de port armă și a înregistrărilor de achiziționare de puști de vânătoare cu țevi lise etc. Registrul conține de asemenea informații privind armele pierdute sau furate.

Registrul de evidența armelor conține toate informațiile pertinente inclusiv categoria și tipul de armă, fabricația, modelul, marcajul (numărul), calibrul și caracteristicile speciale. Fiecare armă este înregistrată sub un număr de identificare special. Poliția poate ordona ca arma să fie marcată cu numărul de identificare în cazul în care arma nu este marcată din fabricație. Registrul include de asemenea informații istorice care fac posibilă obținerea informațiilor privind deținătorii anteriori ai unei arme.

Informații privind armele de foc pierdute etc. sunt raportate de asemenea Sistemului Informațional Schengen (SIS).

Toate asociațiile daneze deținătoare de arme sunt solicitate să întocmească propriile lor registre de evidență a armelor, care trebuie să includă informații privind totalitatea armelor de foc deținute de asociații și de membrii lor.

Inițiative legislative recente

Nu au fost inițiative legislative privind armamentul ușor și armele de calibru mic în 2006.

La 1 octombrie 2004 a intrat în vigoare o nouă lege conținând reguli privind transportul de arme între țări terțe (alte țări decât Danemarca). Regulile interzic transportul de arme etc. către țări care intră sub incidența embargoului de arme impus de ONU, UE sau OSCE. În continuare, transportul între țările terțe care nu au eliberat licențele necesare de import și export, este interzis.

Astfel, în 14 iunie 2005, Parlamentul danez a adoptat o lege care introduce, printre altele, reglementarea privind brokerajul de arme. Potrivit acestei legi, în lipsa unei licențe din partea Ministrului Justiției sau a unei persoane autorizate de ministru, este interzisă negocierea sau acordul în calitate de broker privind tranzacțiile care implică transferul de arme etc., așa cum se definește în legislația daneză asupra armelor și explozivelor, între țările din afara UE. Astfel, este interzisă cumpărarea sau vânzarea unor astfel de arme etc. ca parte a unui transfer între țări din afara UE, respectiv este interzis proprietarilor acestor arme etc., să convină un astfel de transfer. Interzicerea nu se aplică activităților efectuate în alte state membre UE sau din afara UE de către persoane cu cetățenia daneză care au rezidența în străinătate. Legea pune în aplicare Poziția comună a Consiliului European 2003/468/PESC din 23 iunie 2003 privind controlul brokerajului cu arme.

Inițiative de punere în aplicare recente

În scopul îmbunătățirii măsurilor naționale pentru anchete penale, în 2006 Poliția daneză a luat inițiativa unui proiect referitor la armamentul ușor și armele de calibru mic „Proiectul armelor de foc” privind urmărirea, actualizarea și înregistrarea armelor.

ESTONIA

Nu a intrat în vigoare o nouă legislație privind armamentul ușor și armele de calibru mic în 2006.

Procesul modificării și adaptării Legii armelor (care a intrat în vigoare la 31 martie 2002) a fost inițiat în 2005 și încheiat la începutul anului 2007. Această lege stabilește temeiul legal și procedura pentru manipularea armelor și munițiilor, acordarea permiselor de folosire a armelor și munițiilor în scopuri civile, folosirea armelor și munițiilor în scopuri civile și scoaterea acestora din folosirea în scopuri civile, exigențele pentru poligoanele de tragere închise și deschise și procedura pentru exercitarea supervizării statale în aceste domenii.

În iunie 2006, Forțele de Apărare estoniene au distrus 6 000 de pistoale vechi.

Comisia pentru bunuri strategice a fost înființată în cadrul Ministerului Afacerilor Externe. Comisia este un organ compus din reprezentanți ai Ministerului Afacerilor Externe, Ministerului Apărării, Ministerului Afacerilor Economice și Comunicațiilor, Comitetului de securitate al Poliției, Oficiului Vamal și de Impozite estonian și Comitetului de aplicare a legislației estoniene. Comisia pentru bunuri strategice a considerat întotdeauna că promovarea formării în domeniul bunurilor strategice este foarte importantă. În toamna anului 2006, au fost organizate, pentru studenții de la specialitatea Vamă și Impozite a Colegiului Financiar din cadrul Academiei de Administrație Publică, cursuri intensive privind sistemul internațional de control al exportului și control al bunurilor strategice din Estonia.

FINLANDA

Cooperare, coordonare și schimb de informații între administrații și agențiile de aplicare a legislației

În mai 2006, a avut loc o reuniune a Grupului de coordonare națională a experților în armament ușor și arme de calibru mic. Grupul de coordonare națională a experților în armament ușor și arme de calibru mic include reprezentanți ai ministerelor implicate în controlul armelor, dezarmarea și neproliferarea armamentului ușor și a armelor de calibru mic, precum și reprezentanți ai organizațiilor naționale neguvernamentale care tratează aceste probleme. Grupul a examinat, inter alia, politica finlandeză referitoare la SALW, punerea în aplicare a dispozițiilor și regulamentelor naționale, regionale și globale și asistența bilaterală în proiectele privind armamentul ușor și armele de calibru mic. Grupul se reunește periodic în cadrul Ministerului Afacerilor Externe și are reprezentanți din partea Ministerului Apărării, Ministerului Internelor și Ministerului Comerțului și Industriei. Reprezentanții altor autorități (vamă, control frontalier etc.) sunt invitați să participe, dacă este necesar. Organizațiile neguvernamentale sunt invitate în mod periodic.

Legislația adoptată recent, revizuirea funcționării practice a legislației existente:

Legislația privind amnistierea armelor de foc a fost adoptată de către Parlament la sfârșitul anului 2003 și a intrat în vigoare la 1 ianuarie 2004. Scopul legislației este de a reduce numărul armelor ilegale și neînregistrate în Finlanda. Odată cu intrarea în vigoare a legislației, a devenit posibilă predarea la Poliție a armelor ilegale de calibru mic, a munițiilor și explozivelor fără consecințe juridice în cazul în care acestea nu au fost folosite la comiterea unei infracțiuni penale. Numărul total de arme de foc predate în cursul anului 2006 a fost de aproximativ 4 000.

Proprietarul unei arme de foc ilegale poate de asemenea solicita un permis de port armă sau o poate transmite unui alt titular de permis de port armă, prin intermediul Poliției. Acele arme pe care proprietarul nu dorește să le păstreze sau să le transmită unui alt titular de permis de port armă, sunt scoase din uz sau predate statului. Unele sunt vândute de către Poliție în cadrul licitațiilor publice colecționarilor și altor titulari de permise de port armă.

FRANȚA

Brokeraj

În Franța a fost elaborat un proiect de lege care înființează un sistem de autorizație prealabilă pentru tranzacțiile prin brokeri și care urmează să fie examinat în curând de către Parlament. Acest sistem de control se va aplica persoanelor rezidente sau stabilite în Franța și va include sancțiuni legale. Tranzacțiile de achiziționare și revânzare efectuate în străinătate de persoane rezidente sau stabilite, care nu intră sub incidența procedurilor de control la export, vor face obiectul acelorași condiții.

A fost de asemenea elaborat un proiect de punere în aplicare a decretului privind aceste măsuri. Înființarea unui regim de control prealabil pentru tranzacțiile prin intermediari se va adăuga astfel controalelor persoanelor fizice sau juridice care acționează în calitate de intermediari.

Embargouri

A fost elaborat un proiect de lege în vederea modificării Codului penal care va fi examinat în curând de Parlament. Acesta definește embargoul și dispune sancțiuni penale în cazul violării embargoului sau măsurilor restrictive.

Alte inițiative

În ultimii ani, Franța a prezentat o transparență mărită în raportul anual către Parlament privind exportul de arme, care este publicat nu numai în Franța, ci și în străinătate (ambasade și organizații internaționale). Raportul prezintă practicile de control național și acțiunile internaționale în domeniul controlului exporturilor la care Franța participă. Conține de asemenea statistici, inclusiv acelea privind exportul de armament ușor și arme de calibru mic.

GERMANIA

Reuniuni periodice ale grupului național de coordonare în probleme de armament ușor și arme de calibru mic au fost organizate de către punctul național focal. Aceste reuniuni sunt compuse din experți în arme și în controlul exporturilor din partea ministerelor, administrațiilor, organizațiilor neguvernamentale și industriei, în vederea examinării problemelor legate armamentul ușor și de armele de calibru mic, inclusiv muniția aferentă. Grupul dezbate, inter alia, politica germană referitoare la armamentul ușor și la armele de calibru mic în forurile internaționale și regionale, asistența multilaterală și bilaterală, respectiv punerea în aplicare a dispozițiilor și reglementărilor naționale, regionale și globale. Reuniunile sunt prezidate de reprezentanți ai Oficiului Federal Extern.

Diverse inițiative au fost luate în vederea cooperării dintre organele administrative și agențiile de aplicare a legislației la nivel național. Acestea cuprind legislația recent adoptată, precum și revizuiri din punctul de vedere al funcționării practice a legislației existente. Măsurile de formare au constituit o parte regulată a acestor eforturi. În 2006, aceste inițiative au inclus următoarele:

În vederea punerii în aplicare a Poziției comune UE privind brokerajul (2003/468/PESC), Germania a modificat legislația sa de export. Fiecare caz individual de brokeraj cu arme referitoare la arme de război sau alt echipament militar localizate în afara Germaniei, necesită o licență. În principiu, legislația germană privind brokerajul cu arme se bazează pe aspectul teritorial, deci nu se poate aplica în cazuri care nu au legătură cu teritoriul Germaniei. Totuși, în cazul în care cetățeni germani localizați în Germania se angajează în acțiuni de brokeraj în străinătate fără să aibă vreo legătură cu teritoriul german, licența este necesară.

În vederea punerii în aplicare a instrumentului ONU care dă posibilitatea statelor să identifice și să urmărească în mod rapid și fiabil armamentul ușor și armele de calibru mic ilicite, Germania a început să introducă diverse măsuri în legătură cu marcajul național, practicile de urmărire și normele respective.

Pentru exportul armamentului militar ușor și a armelor de calibru mic în afara NATO, UE sau țări echivalente NATO, Germania a continuat să aplice așa-numitul principiu „noi pentru vechi” așa încât să asigure că, în măsura posibilităților, destinatarul distruge armele care urmează să fie înlocuite de un nou transport, în loc de a le revinde. În general, exporturile armamentului militar ușor și a armelor de calibru mic nu sunt licențiate pentru utilizatorii cu destinații speciale.

La 24 octombrie 2006, Germania a semnat Convenția Consiliului Europei privind prevenirea terorismului.

GRECIA

Pentru anul 2006, obiectivul stabilit în cadrul politicii juridice a fost mărirea numărului de confiscări de armament ușor și de arme de calibru mic deținute și comercializate ilegal, prin intermediul redactarii unor planuri de acțiune specializate și orientate, de către autoritățile polițienești competente.

A. Eforturile s-au concentrat în două direcții:

(1) controlul comerțului legal de arme, în toate fazele sale (import, comerț, deținere, folosire);

(2) intensificarea controalelor, în cooperare cu alte autorități competente, cu scopul de a depista și confisca armamentul ușor și armele de calibru mic importate, comercializate, deținute și folosite în mod ilegal.

(a) Măsuri pentru controlul comerţului legal de armament uşor şi arme de calibru mic

— Ministerul Ordinii Publice, care este Autoritatea Națională Centrală pentru schimbul de informații, administrează o bază de date electronică și poate recepționa sau transmite în mod direct informații privind toate armele comercializate și deținute în mod legal. Această bază de date este actualizată în mod constant, pentru a include orice schimbare în statutul de deținător.

— Toate armele dispărute – indiferent dacă sunt pierdute, furate, înstrăinate, urmărite – sunt introduse în această bază de date pentru a fi confiscate sau folosite ca probe în procedurile penale, iar armele au fost identificate atunci când au fost depistate. Baza de date conține istoricul fiecărei arme, de la import până la ultimul său deținător legal (registrul de evidență a armelor).

Astfel, baza de date facilitează schimbul de informații privind armamentul ușor și armele de calibru mic, cu alte autorități din interiorul și exteriorul Greciei.

— Un număr minim de controale a fost stabilit pentru fiecare lună în fiecare întreprindere care activează legal în comerțul cu arme. Datele de control sunt verificate în baza de date electronică.

— Dispozițiile legii 2168/1993 aplicabile și deciziile ministeriale pertinente sunt strict respectate. Aceste reglementări constituie principalul cadru regulator în Grecia, guvernând problemele legate de arme. Această lege a fost armonizată cu Directiva 91/477/CEE și cu Convenția Schengen. În anumite cazuri, cadrul regulator include chiar și dispoziții mai stricte (articolul 15 din Legea 2168/1993 și articolul 272 din Codul penal, astfel cum a fost modificat prin Legea 2928/2001).

— Comerțul legal cu armament ușor și arme de calibru mic în Grecia (import – export – comerț și tranzit) presupune o licență specială eliberată de autoritatea competentă, potrivit dispozițiilor legii 2168/1993.

— Există o excelentă cooperare cu alte autorități judiciare din Grecia (autoritățile portuare și vamale, garda financiară) respectiv cu autoritățile militare, în privința schimbului de informații cu autoritățile competente din țările din care armele sunt importate sau transportate în Grecia.

(b) Măsuri pentru controlul comerţului legal de armament uşor şi arme de calibru mic

Deoarece cooperarea bilaterală la nivel regional și internațional este indispensabilă pentru prevenirea și eliminarea comerțului ilegal cu arme dintr-o țară în alta, Grecia a semnat acorduri de cooperare polițienească cu țările învecinate și face parte din organizații internaționale, regionale și bilaterale (Inițiativa Adriatico – Ionică, SECI EUROPOL – INTERPOL).

— Vehiculele și persoanele care intră în Grecia sunt verificate la punctele de intrare în țară.

— Controale constante sunt efectuate la frontierele terestre și maritime (în cooperare cu autoritățile portuare) pentru a preveni importurile ilegale de arme de către persoanele care intră ilegal în Grecia.

— Cazurile descoperite sunt investigate în mod detaliat pentru a detecta și neutraliza rețele care pot fi activate în comerțul ilegal cu arme.

— Măsuri speciale sunt luate în zonele cu probleme deosebite în comerțul, deținerea și folosirea armelor, în cooperare cu comunitățile și organele locale.

În această fază, este în curs o procedură privind modificarea unor dispoziții ale legislației naționale de bază privind armele, în vederea introducerii anumitor noi reglementări, cum ar fi cele privind înregistrarea persoanelor care acționează ca intermediari în tranzacțiile de arme (brokeri – brokeraj) și definirea unor activități specifice care ar trebui să facă obiectul controalelor și acordării de licențe.

În privința marcajului:

— În Grecia nu există societăți care produc arme în scopuri comerciale. Există o singură întreprindere de stat care produce arme pentru Ministerul Apărării.

— În privința metodei de marcaj, țara producătoare, Grecia, folosește sistemul de marcaj NATO STANAG 1 059.

Numărul total de arme confiscate de Poliția elenă în 2006: 1 179 (88 puști automate/puști, 303 pistoale, 114 arme de calibru mic, 674 puști de vânătoare). Asemenea arme constituie probe în procedurile penale și instanțele competente vor decide în privința destinației acestora, în conformitate cu articolul 16 din Legea 2168/1993.

UNGARIA

Sistemul maghiar pentru acordarea licențelor conține trei etape cu proceduri deosebit de stricte. Acest sistem include următoarele faze procedurale:

1. Licența de activitate (înregistrarea pentru comercianți)

2. Comercianții înregistrați care intenționează să se angajeze în discuții de afaceri cu parteneri străini trebuie să obțină în prealabil Licența pentru Negocieri care le permite desfășurarea negocierilor și încheierea de contracte.

3. După aceea, pentru a îndeplini un contract, solicitantul trebuie să obțină Licența de Contract (autorizația de export/import).

Oficiul Ungar de Acordare a Licențelor pentru comerț este autorizat să elibereze toate licențele referitoare la traficul de echipament militar, inclusiv muniții și servicii. Solicitările de licențe sunt examinate și sunt acordate de la caz la caz. În sistemul maghiar de control al exporturilor de arme convenționale nu există Licențe „deschise” sau „generale”. Licențele sunt eliberate ca urmare a aprobării Comitetului interministerial privind comerțul exterior cu echipament militar (denumit în continuare „ICTME”). Acest organ este responsabil pentru orientarea politică. Reprezentanții tuturor ministerelor și ale autorităților naționale interesate, inclusiv membrii ai serviciilor secrete fac parte din ICTME.

Ordonanța guvernamentală nr. 16/2004 (II.6.) conține reglementările pentru transporturile de tranzit, aplicând aceleași reguli procedurale ca în cazul exporturilor. Aceasta înseamnă că toate solicitările de tranzit trebuie depuse în prealabil și sunt tratate cu aceeași atenție, pentru fiecare caz și potrivit acelorași criterii ca solicitările de export. Doar companiile stabilite în Ungaria sunt îndreptățite să solicite licențe de tranzit. În cazul echipamentului militar letal, munițiilor de război, explozivelor și a altor bunuri periculoase, licențele de tranzit obligă transportorul responsabil să asigure o escortă armată pe durata tranzitului: de la punctul de intrare până la punctul de ieșire din țară.

Fabricarea ilegală, deținerea ilegală, depozitarea ilegală, comerțul ilegal sau transferul ilegal de armament ușor și de arme de calibru mic constituie infracțiuni penale. Grupurile, companiile și persoanele fizice implicate în astfel de activități sunt identificate și pedepsite.

În vederea controlului brokerajului cu arme și pentru a evita încălcarea embargourilor ONU, UE sau OSCE privind exporturile de arme, respectiv potrivit criteriilor stabilite în Codul de Conduită al Uniunii Europene privind exportul de arme, Ordonanța guvernamentală nr. 16/2004. (II.6.) ia în considerare recomandările din Orientările privind cele mai bune practici ale organizațiilor internaționale pertinente și Poziția comună 2003/468/PESC privind controlul brokerajului, adoptată de Consiliul Uniunii Europene în data de 23 iunie 2003.

Articolul 2 alineatul (2) litera (c) din ordonanța guvernamentală prevede că „pentru a acționa în calitate de reprezentant, agent, broker sau intermediar în tranzacții de echipament militar sau asistență tehnică, pe teritoriul sau în afara teritoriului Republicii Ungare, sunt necesare următoarele licențe: licența de activitate, licența pentru negocieri și licența de contract”.

Aceasta înseamnă că Ungaria controlează activitățile de brokeraj desfășurate atât în interiorul cât și în exteriorul granițelor sale, de către brokeri care sunt rezidenți maghiari sau stabiliți pe teritoriul Republicii Ungaria.

La fel ca în cazul exporturilor, în cazul brokerajului toate solicitările sunt tratate, inter alia, potrivit dispozițiilor Codului de Conduită al Uniunii Europene privind exportul de arme. Oficiul Maghiar de Acordare a Licențelor pentru comerț ține evidența pentru o perioadă minimă de 10 ani a tuturor persoanelor sau entităților care au obținut licența pentru activități de brokeraj. De asemenea, s-a înființat un registru al brokerilor cu arme, însă înregistrarea sau autorizația de a acționa în calitate de broker nu înlocuiește în nici un caz necesitatea de a obține licențele necesare sau autorizațiile în scris pentru fiecare tranzacție. La examinarea solicitărilor de broker, Oficiul Ungar de Acordare a Licențelor pentru comerț ia în considerare implicările trecute ale solicitantului în activități ilicite.

IRLANDA

În 2006, Departamentul pentru Întreprinderi, Comerț și Angajare a elaborat o nouă legislație privind controlul exporturilor, care a fost publicată în ianuarie 2007. Odată cu aprobarea sa, noua legislație va moderniza și va întări sistemul irlandez de control strategic, respectiv va asigura compatibilitatea deplină cu obligațiile controlului exportului internațional al Irlandei.

Nu există legislație națională specială privind tranzitul armamentului ușor și a armelor de calibru mic. Totuși, potrivit legislației irlandeze actuale, importul, tranzitul, retransferul și exportul armamentului ușor și a armelor de calibru mic către și din țări UE trebuie autorizat în conformitate cu Legile armelor de foc din 1925 până în 2006 și cu Regulamentul CE privind armele și munițiile (achiziționarea și deținerea) din 1993. Exporturile de arme de foc către toate țările fac de asemenea obiectul Legii privind controlul exporturilor din 1983 și a ordonanțelor emise în temeiul respectivei legi. În prezent, ordonanța pertinentă este Ordonanța privind controlul exporturilor din 2005, care include pistoale și „părțile lor componente” în legătură cu echipamentul militar general.

În vederea exportării armelor de foc, există diferite condiții legale în funcție de destinație. În cazul în care solicitantul nu se află în posesia unui certificat valabil pentru exportul armelor de foc, acesta trebuie să obțină o autorizație de export de la An Garda Síochána (Forțele Naționale de Poliție). În plus, în cazul exportului către state membre ale UE, este necesară o licență de export din partea Ministrul Justiției, Egalității Sociale și Reformei Legislației. În cazul exporturilor către țări în afara UE, este necesară o licență de export din partea Ministrului pentru Întreprinderi, Comerț și Angajare.

În privința importului de armament ușor și de arme de calibru mic, este necesară o licență de import eliberată de Departamentul Justiției, Egalității Sociale și Reformei Legislației pentru solicitantul care nu se află în posesia unui certificat valabil pentru armele de foc în cauză. În cazul în care există un certificat valabil pentru armele de foc care urmează a fi importate, este necesar un document de acord prealabil (art. 11) pentru a intorduce armele de foc în țară, în conformitate cu Directiva CE 91/477/CEE.

În prezent în Irlanda nu se fabrică armament ușor și arme de calibru mic. Fabricarea de arme de foc fără autorizația de fabricare eliberată de Ministrul Justiției, Egalității Sociale și Reformei Legislației, constituie o infracțiune. Armele de foc care se află în Irlanda sunt marcate în cazul în care sunt fabricate în afara țării. Unele arme de foc mai vechi s-ar putea să nu fie marcate, caz în care An Garda Síochána (Forțele Naționale de Poliție) sunt responsabile de marcajul acestora. Comercianții de arme sunt obligați să țină evidența fiecărui transfer cu arme de foc pe o perioadă minimă de 5 ani. Colectarea și dispunerea de armament ușor și de arme de calibru mic intră în competența An Garda Síochána și a Forțelor Irlandeze de Apărare. Gestiunea și siguranța depozitării intră în competența Departamentului de Justiție și a Departamentului Apărării.

Un număr însemnat de modificări ale legilor armelor între 1925-2000 au fost adoptate prin Legea Justiției Penale din 2006.

Anumite dispoziții ale legii privind armele de foc au început să fie puse în aplicare de către ministru, inclusiv acelea în legătură cu licențele pe 3 ani, de deținere legală de arme de foc, standardele minime pentru păstrarea armelor de foc de către persoane fizice sau comercianți de arme de foc și standardele minime pentru categoriile de arme de foc. În plus, ministrul poate dispune, prin intermediul mijloacelor prevăzute prin lege, ca anumite arme de foc și muniții să fie interzise. Se pot adresa solicitări pentru deținerea unei arme de foc interzise Comisarului An Garda Síochána, sub rezerva îndeplinirii anumitor condiții.

ITALIA

Cooperare, coordonare și schimb de informații între administrații și agențiile de aplicare a legislației

În 2006, grupul ad-hoc de lucru privind armamentul ușor și armele de calibru mic – înființat în Italia în iunie 2000 sub coordonarea Ministerului Afacerilor Externe și care include reprezentanți din ministere pertinente, administrații de aplicare a legislației și asociații industriale naționale interesate – s-a reunit o singură dată.

Dezbaterile s-au concentrat în principal pe pregătirea Conferinței de Revizuire a Programului de acțiune al ONU, din 2006, privind traficul ilicit de armament ușor și arme de calibru mic, punerea în aplicare a instrumentului multilateral de marcaj și urmărire, respectiv punerea în aplicare a Poziției comune UE de reglementare a activităților de brokeraj. Dezbaterii i s-a acordat de asemenea o atenție specială și în alte foruri multilaterale pertinente (Primul Comitet AG ONU, OSCE, Acordul Wassenaar, G8).

Legislație adoptată recent

Italia a ratificat Convenția ONU privind infracțiunile transnaționale și Protocoalele sale (inclusiv Protocolul privind fabricarea și traficul ilicit de arme de foc, de părți componente și de muniții) din 16 martie 2006, prin Legea nr. 146/2006. Legislația italiană privind armele de foc a fost modificată ca atare, în special în ceea ce privește stocarea informațiilor în legătură cu armele de foc pe o perioadă de cel puțin zece ani, respectiv a dispozițiilor de marcaj ale țării în care au fost fabricate.

Alte Inițiative

În 2006, forțele armate italiene au distrus armament ușor și arme de calibru mic, identificate ca surplus, după cum urmează:

— 770 pistoale Beretta, mod. „34”;

— 93 697 puști Garand M1;

— 37 390 puști de asalt FAL BM59;

— 8 231 diverse.

Total: 140 088 arme de calibru mic și armament ușor au fost distruse.

LETONIA

În 2006, nu a fost introdusă o nouă legislație privind armamentul ușor și armele de calibru mic.

Anumite modificări ale legislației existente privind controlul mai eficient al exporturilor urmează să fie introduse în viitorul apropiat. De exemplu, un nou proiect de lege privind circulația bunurilor strategice va defini mai exact instituțiile de control, responsabilitățile și cooperarea acestora, respectiv condițiile prevăzute în legislație, inclusiv brokerajul. De asemenea, se vor introduce noi reglementări care definesc listele de bunuri controlate, respectiv condițiile de eliberare a diferitelor tipuri de licențe.

Legea privind circulația armelor a intrat în vigoare în ianuarie 2003. Aceasta reglementează problemele referitoare la armele de foc în Republica Letonia în conformitate cu normele internaționale și armonizează legislația națională în această privință, determinând drepturile și obligațiile persoanelor fizice și juridice referitoare la circulația armelor, părților componente, munițiilor, explozivelor, dispozitivelor explozive, mecanismelor speciale și produselor pirotehnice în Republica Letonia și determinând clasificarea acestor articole în scopul garantării siguranței individuale și publice. Legea nu a mai fost modificată din 2003. Au fost adoptate anumite acte legislative adiționale reglementând circulația armelor în Letonia, în 2003 și 2004.

Legea privind circulația armelor prevede că pentru orice tranzacție de armament ușor și de arme de calibru mic este necesară o licență de export, import sau tranzit pentru bunuri strategice. Aceste licențe sunt eliberate de Comitetul de Control al Bunurilor Strategice. Un certificat de destinație finală este una din precondițiile pentru export și tranzit pe teritoriul Republicii Letonia. Cerințele și condițiile certificatului sunt elaborate în conformitate cu prevederile Codului de Conduită al UE privind exportul de arme și este necesar așa cum se prevede în Legea privind circulația bunurilor strategice.

Legea privind circulația bunurilor strategice (mai 2004) este menită să asigure controlul asupra circulației bunurilor strategice în conformitate cu normele naționale și internaționale pentru monitorizarea exportului, importului și a tranzitului.

În 2006, Poliția a confiscat în total 569 de arme de foc. Cu privire la diverse infracțiuni, poliția a sechestrat arme de foc procurate și depozitate ilegal, după cum urmează: 16 pistoale/revolvere, 16 carabine, 14 puști, 2 puști de calibru mic, 1 pistol pneumatic, 2 pistoale de fabricație artizanală.

LITUANIA

În 6 aprilie 2006, Parlamentul Republicii Lituania a amendat legea privind controlul bunurilor strategice, care a fost adoptată în 29 aprilie 2004. Amendamentul, inter alia, a modificat lista de restricții privind eliberarea licențelor și a modificat definiția brokerajului (modificarea este evidențiată cu caractere aldine). Din data de 1 iulie 2006, odată cu intrarea în vigoare a amendamentului, brokerajul reprezintă negocierile conduse sau aranjate, sau realizarea tranzacțiilor de către persoane fizice sau juridice rezidente sau înregistrate în Republica Lituania sau de către filialele persoanelor juridice străine și alte organizații, în cursul cărora bunurile incluse în Lista comună a echipamentelor militare pot fi transferate în afara teritoriului Republicii Lituania, a teritoriului altui stat membru al Uniunii Europene sau a altui stat non-membru UE, către oricare stat non-membru UE.

Legea temporară privind predarea voluntară a armelor, munițiilor și explozivelor și legitimitatea armelor și munițiilor a intrat în vigoare la 1 octombrie 2006 și este valabilă până la 31 martie 2007. Legea acordă amnistie față de răspunderea penală pentru persoanele care decid să predea armele, munițiile și explozivele deținute ilegal, stabilește un cadru legal pentru a retrage armele de foc, munițiile și explozivele ilicite din circulația civilă.

Lista țărilor aflate sub embargouri de arme ONU sau UE este actualizată în mod continuu. Lista actuală este prezentată în Rezoluția nr. 237 a Guvernului Republicii Lituania, privind aprobarea listei statelor către care exportul sau tranzitul de bunuri care figurează pe lista militară comună este interzis și pentru care brokerajul în negocieri sau tranzacțiile cu bunurile care figurează pe lista militară comună sunt interzise.

În prezent, legea privind controlul armelor și munițiilor este în proces de revizuire. Printre alte amendamente, se va atinge compatibilitatea deplină cu Protocolul privind armele de foc.

LUXEMBURG

Nu a fost introdusă o nouă legislație în 2006.

Baza juridică pertinentă se află în legea din 15 martie 1983 privind armele și munițiile și în Regulamentul Marelui Ducat din 31 octombrie 1995 privind importul, exportul și tranzitul de arme, muniții și echipament de uz militar, respectiv tehnologia aferentă. Acestea sunt publicate în Monitorul Oficial din Luxemburg – Mémorial. Legislația existentă este în prezent în proces de revizuire.

Arme interzise

Art. 4 din legea din 15 martie 1983 privind armele și munițiile, interzice importul, fabricarea, transformarea, repararea, achiziția, cumpărarea, deținerea, depozitarea, transportul, livrarea, transferul, vânzarea, exportul sau comercializarea anumitor tipuri de arme și muniții. În pofida acestei dispoziții, totuși, Ministrul Justiției poate autoriza în special:

(a) importul, achiziționarea, cumpărarea, transportul, deținerea, vânzarea, transferul, exportul sau comercializarea armelor și munițiilor care constituie antichități, opere de artă sau articole decorative, sau care fac parte dintr-o colecție sau expoziție; autorizația poate face obiectul condiției ca arma să fie scoasă definitiv din uz;

(b) importul, achiziționarea, cumpărarea, transportul, deținerea, vânzarea, transferul sau exportul armelor și munițiilor în scopuri științifice sau educaționale;

(c) importul, exportul sau tranzitul armelor din străinătate care sunt îndreptate către o altă țară.

Autorizația poate face obiectul condiției ca arma în cauză să nu poată fi folosită în alte scopuri decât în cele menționate mai sus.

În Luxemburg nu există vreun sistem național de marcaj folosit la fabricarea și/sau importul armelor de calibru mic. În țară nu există fabrici de arme. Armurierii și comercianții cu arme și muniții trebuie să aibă un registru de evidență a armelor intrate și ieșite, menționând fabricația, calibrul și numărul de serie al fiecărei arme, respectiv numele și adresa furnizorului sau cumpărătorului. De asemenea, registrul trebuie să conțină numărul și data eliberării autorizației ministeriale și trebuie prezentat la cererea oricărui reprezentant al autorităților publice. Armurierilor și comercianților cu arme li se poate cere să predea o copie a registrului lor Ministrului Justiției. Cantitățile maxime de arme și muniții pe care armurierii și comercianții de arme sunt autorizați să le mențină în stoc sunt fixate de Ministrul Justiției.

În caz de revoltă, întruniri suspecte sau tulburări ale ordinii publice, Ministrul Justiției poate ordona închiderea sau evacuarea magazinelor de arme și muniții și transferul acestora către o destinație specială.

Încălcarea legii din 15 martie 1983 este pasibilă cu pedeapsa închisorii de la opt zile la cinci ani.

Export

În cazul în care o armă este cumpărată în Luxemburg pentru export, armurierul va solicita Ministerului de Justiție eliberarea către vânzător a unei licențe de export, și anume pentru transportarea armei de la locul de cumpărare la frontieră. Cererile de licențe de export pentru arme, muniții și echipament destinat în special pentru uz militar, respectiv pentru tehnologia corespunzătoare, trebuie să fie însoțite de o licență de import internațională sau de un certificat de destinație finală. Regulamentul Marelui Ducat din 31 octombrie 1995, așa cum a fost modificat, dispune asupra formei și conținutului documentelor care trebuie depuse la Ministrul Afacerilor Externe, Comerțului Exterior și Cooperării.

În baza Directivei 91/477/CEE privind controlul achiziționării și deținerii de arme (Art. 11), Luxemburgul informează celelalte state membre interesate, de licențele de export eliberate pentru țările lor.

Oficiul de acordare a licențelor poate pretinde ca cererile de licențe pentru tranzitul de arme, muniții și echipament destinat în special uzului militar, respectiv pentru tehnologia corespunzătoare, să fie însoțite de un document în care autoritățile competente din țara de proveniență a bunurilor să certifice că exportul pentru țara de destinație este autorizat.

Cererile pentru licențele de export sau tranzit trebuie însoțite de angajamentul semnat de solicitant, de a efectua operațiunile de export sau de tranzit în conformitate cu cererea de licență. După fiecare transport de bunuri acoperit de licența de export, în termen de trei luni, exportatorul trebuie să furnizeze oficiului de acordare a licențelor dovada că acestea au ajuns în țara de destinație autorizată și că importatorul a achitat taxele vamale în vederea folosirii lor pe plan intern.

Dovada este furnizată fie de un document eliberat de autoritățile vamale ale țării importatoare, arătând că bunurile exportate au fost declarate pentru uzul intern, fie de un orice alt document arătând că bunurile au fost recepționate direct de autoritățile competente din țara importatoare sau de o companie care acționează în numele acelei autorități.

Distrugerea armelor

Metoda utilizată în Luxemburg (de către armată, poliție, vamă) este distrugerea armelor prin secționare. Aceasta este efectuată de armurierii respectivi. Metalul tăiat este plasat într-un container și transportat de către armurieri la oțelării, unde este topit în cuptoare electronice înalte, în prezența martorilor. După aceea, operația este înregistrată.

MALTA

Malta a luat măsuri adecvate pentru emiterea a două noi avize juridice L.N. 167/2006 și L.N. 168/2006. În primul aviz juridic, s-a pus accent pe bazele juridice ale importului și exportului de echipament care poate fi folosit la pedepse capitale, tortură sau alte tratamente inumane și degradante. În esență, acest aviz juridic interzicea asistența tehnică pentru repararea, perfecționarea, fabricarea, asamblarea, testarea, întreținerea și orice alt fel de asistență tehnică care se referă la furnizarea unui astfel de echipament. În plus, nimeni nu era autorizat să importe articole care figurau în prima listă anexată la avizul juridic referitoare la obiectele de import, indiferent de originea acestor articole.

Mai mult decât atât, nimeni nu era autorizat să beneficieze de asistență tehnică pentru aceste articole, indiferent dacă cererea venea din partea unei persoane fizice sau a unei organizații.

Exportul acestor articole făcea de asemenea obiectul unei autorizații de export, indiferent de originea articolelor. Exportul articolelor care ar putea fi folosite pentru tortură este autorizat numai în cazul în care acestea urmează să fie exportate către state membre UE sau către teritoriile lor afiliate și în cazul în care aceste articole urmează să fie folosite de către membrii UE sau ONU în operațiunile de menținere a păcii în anumite zone teritoriale. Totuși, oficiile vamale sunt competente în verificarea autenticității acestor declarații, transmițând încălcările acestor condiții, care sunt pasibile de pedepse pecuniare până la concurența sumei de 5 000 lire malteze sau cu închisoare de până la 5 ani.

Avizul juridic 168/2006 a adoptat legislația UE 1330/2004 și, în esență, a încorporat-o în legislația națională malteză. Acest regulament împarte lista cu echipament militar în 22 de subcategorii, care fac toate obiectul unei autorizații anteriore eventualei exportări a acestor articole. Lista începe, inter alia, cu echipament și muniții convenționale (ML1-ML5), vehicule de teren și echipament (ML6), agenți chimici și toxici (ML7), materiale energetice, nave de război, aparate de zbor, echipament electronic, dispozitive energetice de înaltă frecvență, echipament blindat și de protecție.

În cazul acestor articole și a echipamentului cu dublă întrebuințare, cererile vor fi examinate în conformitate deplină cu legislația națională și cu angajamentele internaționale.

ȚĂRILE DE JOS

În legătură cu legislația privind armamentul ușor și armele de calibru mic, Țările de Jos nu au făcut nici o modificare în 2006.

POLONIA

Dispoziții juridice

Sistemul juridic polonez referitor la transferurile de arme nu conține dispoziții speciale privind armamentul ușor și armele de calibru mic. Dispozițiile juridice în vigoare – Legea din 29 noiembrie 2000, privind comerțul exterior cu bunuri, tehnologii și servicii de importanță strategică pentru siguranța statului, și menținerea păcii și securității internaționale (text unificat în Jurnalul Oficial din 2004, nr. 229, punctul 2315), au stabilit un sistem de control unificat pentru export, import, tranzit și servicii privind bunurile și tehnologiile cu dublă întrebuințare, armele și asistența tehnică (1). În prezent acesta este sub controlul Ministerului Economiei, cu scopul de a introduce modificări care vor simplifica și vor întări sistemul de control al exporturilor și în același timp îl vor face mai favorabil exportatorilor.

Dispozițiile Legii din 22 iunie 2001, privind punerea în aplicare a activităților comerciale în domeniul producției și comerțului cu explozibil, arme, muniții, produse și tehnologii folosite de Forțele Armate și de Poliție (Jurnalul Oficial din 2001 nr. 67, punctul 679, cu modificările ulterioare) au fost adaptate Directivei nr. 91/477/CEE din 18 iunie 1991 privind controlul achiziției și deținerii de arme. Legea din 23 iunie 2006 privind modificările anumitor legi în legătură cu calitatea de membru a Republicii Polonia la Uniunea Europeană (Jurnalul Oficial nr. 133, punctul 935) a modificat stipulările articolului 3 prin adăugarea unui nou capitol 5a, care a introdus obligațiile antreprenorilor care transportă arme și muniții pe teritoriul UE, pentru a confirma permisele de transport și permisele de transport prealabile. Aceste documente însoțesc fiecare transport de armament ușor, de arme de calibru mic și de muniții, din Polonia către țări UE, respectiv în timpul tranzitului pe teritoriul Republicii Polonia. Scopul este de a asigura autoritățile țărilor de origine și de destinație că antreprenorul este autorizat să efectueze activități legate de comerțul cu tipurile de arme și muniții specificate în documente.

În 13 iunie 2006, Consiliul de Miniștri a amendat anexa la Ordonanța din 23 noiembrie 2004 privind interzicerile și restricțiile referitoare la transferurile de bunuri de importanță strategică pentru siguranța statului (Jurnalul Oficial din 28 iunie 2006, nr. 109, punctul 750). Anexa modificată conține o listă cu statele pentru care exporturile cu arme sunt interzise, datorită sancțiunilor pertinente ale ONU și UE. Principalele modificări ale Ordonanței includ aplicarea unui embargo de arme în Uzbekistan și anularea sancțiunilor împotriva Afganistanului și Bosniei și Herțegovinei.

Măsuri administrative

Înainte de a obține un permis/autorizație pentru activități legate de producția sau comerțul cu arme și muniții, antreprenorii sunt obligați să urmeze o formare profesională și să treacă examenele corespunzătoare. Ministerul Economiei a organizat 31 de seminarii și cursuri referitoare la controlul exporturilor armelor și la sistemul de control intern pentru antreprenorii care fac comerț cu bunuri, tehnologii și servicii de importanță strategică, inclusiv armament ușor și arme de calibru mic. Un total de 672 de persoane din cadrul a 130 de firme au participat la cursurile de formare organizate în 2006. Au fost de asemenea incluse chestiunile acoperite de Programul de acțiune al ONU privind armamentul ușor și armele de calibru mic, respectiv de documentele pertinente UE.

Deși Polonia nu a exportat Sisteme individuale de apărare antiaeriană (MANPADS) până în prezent, s-au făcut pași importanți pentru punerea deplină în aplicare a recomandărilor Acordului Wassenaar cuprinse în documentul „Elemente pentru controlul exporturilor MANPADS” și au fost adoptate proceduri în vederea unui posibil export al acestora în viitor. Eventualele cereri de licențe pentru exportul MANPADS vor fi examinate în conformitate cu legea din 29 noiembrie 2000.

Proceduri adecvate de gestionare a inventarelor și de control contabil au fost puse în aplicare la toate nivelurile de responsabilitate pentru facilitățile în depozitare. A fost de asemenea organizat un sistem de raportare periodică și de comunicare între aceste niveluri. Fiecare facilitate este obligată să păstreze registrele necesare privind tot armamentul ușor și armele de calibru mic depozitate, din momentul în care se preia controlul asupra lor, prin diferitele manipulări de stoc, până la consumarea sau la retragerea acestora din serviciul activ.

Aplicarea

Pe perioada în care s-a întocmit raportul, regulamentul vamal polonez a rămas neschimbat. În 2006, Serviciul Vamal a întărit controlul la punctele de trecere a frontierei (rutiere, maritime și aeroporturi) pentru traficul ilegal de bunuri, inclusiv armament ușor și arme de calibru mic. Au fost instalate un număr de noi scanere cu raze X pentru autoturisme și camioane. S-a acordat o deosebită atenție frontierelor exterioare ale Poloniei. Aceste măsuri au permis ofițerilor vamali demascarea și prevenirea traficului ilegal cu 42 de arme de calibru mic (puști și pistoale) și 145 728 articole de muniție.

În 2006, Serviciul de Pază de Frontieră a descoperit tentative de contrabandă cu 49 de arme de foc, 1 755 articole de muniție pentru arme de foc și 66 grenade; dintre acestea – au fost confiscate 34 de arme de foc și 685 articole de muniție în afara zonei de trecere a frontierei. Valoarea armelor și munițiilor de contrabandă a fost în total de 8 860 PLN. Serviciul de Pază de Frontieră a inițiat 19 proceduri pregătitoare privind tentativele de contrabandă, dintre care 12 adresate graniței de est a UE.

PORTUGALIA

Cooperare, coordonare și schimb de informații între administrații și agențiile de aplicare a legislației

S-au continuat eforturile pentru întărirea cooperării, coordonării și schimbului de informații între administrații și agențiile de aplicare a legislației în combaterea acumulării și proliferării armamentului ușor și a armelor de calibru mic, respectiv pentru prevenirea traficului ilicit al acestora. Înființarea în 2005 a unui grup de coordonare compus din reprezentanți ai Ministerului Afacerilor Externe, Ministerului Internelor, Ministerului Apărării, Serviciilor Secrete portugheze și Ministerului Finanțelor, a contribuit la întărirea colaborării tuturor entităților implicate.

Legislație adoptată recent

Acordarea licențelor la import și export pentru categoriile de arme listate în Anexa la Acțiunea comună a Consiliului, intră în principal în responsabilitatea Ministerului Apărării.

Pentru fiecare tranzacție care implică armament ușor și arme de calibru mic trebuie obținut un permis din partea autorității pentru acordarea licențelor (la Ministerul Apărării sau la Ministerul Internelor, în funcție de faptul dacă armele sunt pentru uz militar sau civil).

De asemenea, fiecare cerere este luată în considerare de Ministerul Afacerilor Externe, în optica intereselor politicii externe, respectiv a criteriilor menționate în Codul de Conduită al UE privind exportul de arme.

În 2006, un nou cadru legal a intrat în vigoare vizând producția, reparația, importul, exportul, transferul, depozitarea, circulația, comerțul, acordarea de licențe, achiziționarea și deținerea armamentului ușor și a armelor de calibru mic, a componentelor acestora și a muniției.

Legea 5/2006 a stabilit un regim complet, inclusiv sancțiuni penale pentru deținerea, traficarea și brokerajul ilicit pentru toate categoriile de arme listate în anexa la Acțiunea comună a Consiliului in 12 iulie 2002.

ROMÂNIA

Nu s-a adoptat o nouă legislație privind armamentul ușor și armele de calibru mic în 2006.

Informațiile privind cadrul legal și măsurile legislative, așa cum sunt prezentate în rapoartele naționale asupra Programului de acțiune al ONU privind armamentul ușor și armele de calibru mic, se aplică în continuare. Încă din 1993, România are o legislație adecvată și un sistem administrativ corespunzător pentru a exercita un control eficient asupra comerțului cu armament ușor și cu arme de calibru mic.

Sistemul național de control al exporturilor de arme convenționale constă dintr-un cadru legal, liste naționale de control, o autoritate națională pentru controlul exporturilor și alte instituții publice, principii, proceduri, procese de autorizație, activități de înregistrare, acordare de licențe și control, documentația privind controlul exporturilor, precum și cooperarea și asistența internațională.

Regimul de control al exporturilor, importurilor și a altor operațiuni cu arme convenționale, este reglementat de Ordonanța Guvernamentală nr. 158/1999 adoptată cu modificări prin Legea nr. 595/2004. În mod semnificativ, legislația română conține dispoziții privind brokerajul internațional cu arme, inclusiv dispozițiile stipulate în Poziția comună 2003/468/PESC adoptată de Consiliul Uniunii Europene în 23 iunie 2003. În cazul activităților de brokeraj toate cererile sunt evaluate, inter alia, potrivit dispozițiilor Codului de Conduită al UE privind exporturile de arme.

Toate operațiunile de reexport cu arme convenționale, inclusiv armament ușor și arme de calibru mic, fac obiectul dispozițiilor Ordonanței Guvernamentale nr. 158/1999 adoptată cu modificări prin Legea nr. 595/2004.

Primul pas care trebuie făcut, potrivit legislației române, este autorizarea companiilor pentru comerțul cu arme convenționale. Cererile de licențe sunt examinate caz cu caz. Licențele sunt eliberate luând în considerare opinia Consiliului inter-agenții pentru controlul exporturilor, importurilor sau a altor operațiuni cu produse militare, care este compus din reprezentanți ai tuturor ministerelor și autorităților naționale interesate, inclusiv membri ai serviciilor secrete.

Permisele pentru tranzit internațional, transport și activități necomerciale cu arme convenționale se acordă de la caz la caz.

În România, câteva ministere sunt implicate în punerea în aplicare a legislației naționale și sunt reprezentate în activitățile internaționale în domeniul armamentului ușor și al armelor de calibru mic, dar Agenția Națională de Control al Exporturilor (ANCEX) rămâne autoritatea coordonatoare în domeniul legislației de control al exporturilor. În cooperare cu Departamentul de Combatere a Terorismului și Controlul Armelor (Ministerul Afacerilor Externe), ANCEX participă la toate activitățile internaționale pertinente.

Ministerul Internelor și Reformei Administrative – Inspectoratul General al Poliției Române (IGPR) controlează modalitatea prin care, persoanelor fizice și juridice, li se acordă autorizația de a obține, deține, păstra, purta și folosi arme de foc și muniții. În același timp, potrivit Legii nr. 295/2004 privind armele de foc și munițiile aferente, care a fost armonizată cu Directiva 91/477/CEE, IGPR ține evidența tuturor purtătorilor legali de arme letale și neletale și actualizează baza de date a Registrului Național al Armelor (www.politiaromana.ro).

Nu au avut loc inițiative majore în domeniul armamentului ușor și al armelor de calibru mic în 2006, dar Guvernul României a continuat să efectueze activități importante de prevenire a infracțiunilor, la nivelul companiilor și persoanelor fizice care operează în cadrul industriei naționale de apărare, în vederea îmbunătățirii înțelegerii și compatibilității cu legislația privind controlul armelor. ANCEX pune la dispoziția comercianților aceste informații prin intermediul site-ului său internet (www.ancex.ro) și organizează numeroase seminarii și cursuri pe această temă.

În plus, în conformitate cu instrumentul internațional care permite statelor să identifice și să urmărească de o manieră rapidă și fiabilă armamentul ușor și armele de calibru mic ilicite, adoptat de Adunarea Generală a Organizației Națiunilor Unite la 8 decembrie 2005, ANCEX a înființat un registru al armelor transferate. Acest document conține înregistrări ale exporturilor și importurilor de armament ușor și de arme de calibru mic, cu numărul de serie, tipul, cantitatea, originea sau alte informații pertinente privind transferurile.

SLOVACIA

În vederea punerii în aplicare la nivel național a Acțiunii comune UE privind armamentul ușor și armele de calibru mic și a Programului UE pentru prevenirea și combaterea traficului ilicit de arme convenționale, au fost adoptate următoarele legi:

Legea Comerțului cu material militar nr. 179/1998 din 15 mai 1998 și privind modificarea Legii Activităților Comerciale nr. 455/1991 reglementează, inter alia, condițiile pentru comerțul cu armament ușor militar și arme de calibru mic, condițiile pentru activitățile de brokeraj și operațiunile legate de acestea ale autorităților de administrație statală. În cursul anului 2006, Slovacia a pus pe deplin în aplicare toate normele legislative naționale pertinente.

În procesul de punere în aplicare sunt implicate următoarele autorități naționale:

1. Ministerul Afacerilor Externe;

2. Ministerul Economiei;

3. Ministerul de Interne;

4. Ministerul Apărării;

5. Autoritățile vamale;

6. Serviciile Secrete.

O persoană autorizată este obligată să renunțe la comerțul cu material militar în cazul în care rezultatele acelui comerț ar fi dăunătoare pentru politica externă, siguranța sau interesele comerciale ale Republicii Slovacia, pentru angajamentele internaționale ale Republicii Slovacia sau ar dăuna intereselor organizațiilor și instituțiilor internaționale din care Republica Slovacia face parte, este membru sau participant.

Violarea Legii Comerțului cu material militar este pasibilă de amendă până la concurența sumei de 10 milioane SKK și/sau de pedeapsa cu închisoarea până la opt ani.

În 2006, Slovacia a permis exportul unui total de 7 908 arme de calibru mic și armament ușor, respectiv importul a 4 644 arme de calibru mic și armament ușor.

SLOVENIA

În Slovenia, punerea în aplicare a legislației naționale și a activităților internaționale în domeniul armamentului ușor și a armelor de calibru mic intră în răspunderea câtorva ministere. Ministerul Afacerilor Externe rămâne autoritatea coordonatoare pentru punerea în aplicare și coordonarea activităților internaționale în domeniul armamentului ușor și al armelor de calibru mic. Ministerul de Interne controlează exporturile și importurile de armament ușor și arme de calibru mic, iar Ministerul Apărării este responsabil pentru controlul exporturilor și importurilor de armament ușor și arme de calibru mic pentru uz militar.

Rapoartele anuale privind exporturile și importurile de arme sunt publicate pe site-ul internet al Ministerului Apărării. Poliția slovenă și autoritățile vamale sunt responsabile de controlul frontierei de stat și de trecerea frontierei de stat. Acestea efectuează controlul direct asupra mărfurilor care intră și ies din țară. În 2006, Poliția a întocmit 238 de dosare de infracțiuni penale în legătură cu producția și comerțul ilicit cu arme și explovize (152 în 2005), și a înregistrat plângeri penale împotriva a 261 suspecți (161 în 2005). În 2006, s-au semnalat 22 de cazuri de infracțiuni penale săvârșite de grupuri criminale organizate, în timp ce în 2005 au fost înregistrate doar 4 astfel de cazuri. Poliția a depistat 192 (127) de infracțiuni penale în cadrul propriei activități. În 2006, Poliția a distrus 637 arme de foc confiscate; 72 articole din cantitatea totală de arme de foc sechestrate au fost donate Muzeului Național de Istorie Contemporană.

Există reuniuni periodice și coordonare la nivel interministerial în domeniul armamentului ușor și armelor de calibru mic și fiecare minister joacă un rol activ potrivit competențelor sale.

Slovenia a adoptat legislația de bază în domeniul armamentului ușor și armelor de calibru mic la începutul anilor 1990. În 2005, a fost prezentată către ONU o sinteză completă a cadrului juridic național în domeniul armamentului ușor și armelor de calibru mic, în cadrul raportului național privind punerea în aplicare a Programului de acțiune al ONU. De atunci, în special în 2006, nu s-a adoptat vreo nouă legislație. Totuși, Ministerul de Interne a depus în mod formal la Ministerul Justiției o inițiativă pentru modificarea articolului 310 din Codul penal – producția și comerțul ilicit de arme și explozive – în sensul includerii aplicabilității Codului penal în afara teritoriului în cazul comiterii pretinse a unor infracțiuni penale de acest tip. Motivul acestei propuneri de amendament a Codului penal este că aceste infracțiuni penale pot fi comise dacă făptuitorul „introduce” ilegal arme în Republica Slovenia și/sau intervine în revânzarea de arme din străinătate. Probabil amendamentele propuse pentru Codul penal vor face obiectul procedurii guvernamentale și parlamentare în 2007.

SPANIA

Cele mai recente evenimente legate de o nouă legislație și/sau regulamente sunt următoarele:

a) La 12 ianuarie 2006, Ordinul ITC/60/2006 a fost introdus în scopul de a actualiza și încorpora modificările listelor de control convenite în listele de muniții internaționale respective (MTCR și WA) în anexa I a Decretului Regal 1782/2004 din 30 iulie privind Regulamentul de control al comerțului exterior cu materiale de apărare, alte materiale, și bunuri și tehnologii cu întrebuințare dublă.

b) În octombrie 2005, Parlamentul Spaniei a cerut Guvernului să adopte, în decurs de un an, Legea privind comerțul cu arme. Aceasta era destinată să actualizeze dispozițiile Decretului Regal 1782/2004 din 30 iulie, menționat mai sus. Noua lege ar trebui să fie în conformitate și să se refere explicit la Programul de acțiune al ONU privind prevenirea, combaterea și eradicarea comerțului ilicit cu armament ușor și arme de calibru mic în toate aspectele sale și la Rezoluțiile AG a ONU aferente, respectiv la Protocolul împotriva fabricării și traficului ilicit de arme de foc, de părți componente și muniții, completând Convenția ONU împotriva criminalității organizate transnaționale (adoptată de AG a ONU în 31 mai 2001), cunoscut sub numele de „Protocolul ONU privind armele de foc”. Ca urmare a cererii Parlamentului, Cabinetul Spaniei a aprobat la 29 decembrie 2006 propunerea pentru o nouă lege privind comerțul exterior cu materiale de apărare și bunuri cu întrebuințare dublă. Această propunere este în prezent examinată și amendată de Parlament și se așteaptă intrarea acesteia în vigoare până la mijlocul anului 2007. Aspectele cele mai importante ale propunerii pot fi sintetizate după cum urmează: — În primul rând, legislația spaniolă în această privință constă într-o normă echivalentă unei legi, care va înființa un instrument pentru exercitarea mai eficientă a controalelor. — În al doilea rând, legea va actualiza noile regulamente privind comerțul cu materiale de apărare și bunuri cu întrebuințare dublă potrivit angajamentelor asumate de Spania în cadrul forurilor internaționale și regimurilor de neproliferare. — În al treilea rând, noua lege va lărgi domeniul de aplicare al controalelor asupra tuturor categoriilor de arme de foc, inclusiv asupra armelor de vânătoare și de tir sportiv, părților lor componente și munițiilor, în conformitate cu Rezoluția 55/225 adoptată de Adunarea Generală a ONU împotriva fabricării și traficului ilicit de arme de foc, de părți componente și de muniții aferente. — În al patrulea rând, legea va adera în mod explicit la cele opt criterii ale Codului European de Conduită privind exportul de arme, respectiv la criteriile adoptate de OSCE pentru operațiunile cu armament ușor și arme de calibru mic. — În final, textul legislativ include un angajament explicit pentru promovarea și participarea la procesele regionale și internaționale destinate controlării mai eficiente a comerțului cu arme, în special adoptarea Acordului Internațional privind comerțul cu arme (ATT). În acest context, trebuie să reamintim că Spania a fost unul dintre cei 117 sponsori ai proiectului adoptat la 26 octombrie.

c) În cursul anului 2006, Spania a încheiat procesul intern de ratificare pentru adoptarea „Protocolului ONU privind armele de foc” și a depus instrumentul de aderare la 9 februarie 2007 la Secretariatul General al ONU. Protocolul a intrat în vigoare în Spania la 11 martie 2007.

Formarea administrației, agențiilor de aplicare a legislației, organelor judiciare

Agențiile spaniole de aplicare a legislației au continuat să organizeze, la fel ca și în anii precedenți, cursuri și seminarii privind folosirea criminală a armelor de foc și explozivelor, respectiv aplicarea tehnologiei informatice în controlul armelor și explozivelor. Aceste seminarii periodice sunt organizate în vederea difuzării regulilor și a prevederilor juridice pentru prevenirea și combaterea traficului ilicit de arme, respectiv în scopul perfecționării și informării ofițerilor de poliție ai agențiilor pertinente în materie.

Alte inițiative sau activități

În cadrul juridic al „Convenției privind stabilirea regulilor uniforme pentru recunoașterea reciprocă a marcajului oficial de identificare a armelor de foc” din iulie 1969 și în conformitate cu dispozițiile stabilite de autoritatea executivă, Comisia Internațională Permanentă pentru identificarea armelor de calibru mic (CIP), Oficiul Național Spaniol de Identificare a Armelor „Banco Oficial de Pruebas de Armas de Eibar (BOPE)” a marcat toate armele portabile aflate în uz civil produse în Spania în cursul anului 2006. Marcajul armelor este una dintre acțiunile recomandate de a fi luate în vederea urmăririi și pedepsirii viitoare a traficului ilicit de armament ușor și de arme de calibru mic; marcajul include următoarele informații: numele producătorului, numărul de serie al armei, anul de fabricație și semnele și logoul de marcaj BOPE. În 2006, Spania a produs 280 de pistoale, 22 942 puști (inclusiv puști cu o singură țeavă) și 28 138 puști de vânătoare, care au fost toate marcate de BOPE. Mai mult decât atât, în 2006 BOPE a distrus 1 276 de arme portabile (în principal pistoale și revolvere).

Coordonate de către Inspectoratul General de arme și explozive ale Guardia Civil (agenția centrală spaniolă pentru controlul administrativ al armelor de foc), în 2006 autoritățile spaniole competente au sechestrat 7 015 arme de foc ilegale. În prezent, autoritățile spaniole au în depozite un total de 291 196 de arme de foc de diferite tipuri (depozitate în vamă, sechestrate și confiscate); 22 392 arme de foc vor fi scoase la licitație, iar alte 40 772 distruse în 2006.

În cursul anului 2006, autoritățile spaniole au efectuat 23 727 de inspecții în locații în care sunt produse sau depozitate arme de foc și/sau explozive (inclusiv fabrici, unități comerciale, poligon de tir sportiv, companii de pază-securitate private, etc.); din acest total, 8 071 de inspecții au fost efectuate la în locații în care exista arme de foc și 15 656 de inspecții în locații în care sunt produse sau depozitate explozive.

În plus, agenți ai oficiilor de impozite și ai oficiilor vamale au efectuat mai multe vizite în porturi și aeroporturi, ca parte a programului lor de combatere a contrabandei cu arme în cadrul exporturilor de arme.

SUEDIA

Legislația privind armamentul ușor și armele de calibru mic a fost modificată în anumite puncte, inter alia, informațiile privind detaliile de contact ale brokerilor de arme din registrul național al brokerilor cu arme nu vor mai fi confidențiale.

Potrivit unei noi ordonanțe care a intrat în vigoare în 1 iulie 2006, Oficiul Vamal suedez este obligat să informeze Poliția suedeză asupra tuturor armelor care traversează frontiera suedeză înspre Suedia.

Legislația privind amnistia temporară pentru armele de foc a fost adoptată de Parlament la sfârșitul anului 2006 și a intrat în vigoare la 1 martie 2007. Amnistia a fost în vigoare de la 1 martie 2007 până la 31 mai 2007. Scopul legislației este să reducă numărul de arme ilegale sau neînregistrate în Suedia.

UNIUNEA EUROPEANĂ

În 2006, Directiva de evaluare a siguranței zborului la aeronavele străine (SAFA) a fost pusă în aplicare și au fost avansate trei propuneri legislative tratând măsurile de reglementare pe teritoriul UE:

— Actualizarea Directivei CE privind armele (91/477);

— Propunerea pentru o Directivă CE privind armele de foc pentru punerea în aplicare a Protocolului ONU privind armele de foc;

— Comunicatul Comisiei privind siguranța explozivelor, detonatoarelor, echipamentului de fabricare de bombe și de arme de foc în UE.

II. EFORTURI INTERNAȚIONALE DE PUNERE ÎN APLICARE ÎN 2006

AUSTRIA

OSCE

Austria a susținut punerea în aplicare și pe mai departe a documentelor OSCE privind armamentul ușor și al armelor de calibru mic, respectiv privind depozitarea muniției convenționale. Austria a organizat prima prezentare a Strategiei UE de combatere a acumulării și a traficului ilicit de armament ușor și de arme de calibru mic și a munițiilor respective, în dialogul privind problemele de securitate al forumului pentru cooperare în probleme de securitate din cadrul OSCE din 29 martie 2006. Obiectivul acestui efort a fost în primul rând familiarizarea statelor participante cu activitățile și cadrul regulator, respectiv cu proiectele UE privind armamentul ușor și armele de calibru mic, iar în al doilea rând punerea bazelor unei strânse coordonări și cooperări între OSCE și UE, în vederea asigurării eficienței maxime a forțelor și diferitelor capacități, respectiv în scopul evitării muncii duble.

Consiliul Parteneriatului Euro-Atlantic (EAPC)

Austria a sprijinit financiar proiectul de distrugere a armamentului ușor și a armelor de calibru mic (SALW) și a MANPADS în Kazahstan. Proiectul condus de USA a fost lansat în aprilie 2006.

Proiectul de distrugere a armamentului ușor și a armelor de calibru mic, a MANPADS și a munițiilor în Ucraina, de asemenea finanțat de Austria, a fost pus în aplicare și în 2006.

Organizația Națiunilor Unite

În cadrul celei de-a 61-a Adunare Generală a ONU, Austria a co-sponsorizat următoarele rezoluții privind armamentul ușor și armele de calibru mic:

„Asistență statelor pentru combaterea traficului ilicit de armament ușor și arme de calibru mic și colectarea acestora”, „Probleme datorate acumulării de depozite de muniții convenționale”. Austria a votat în favoarea rezoluției „Comerțul ilicit cu armament ușor și arme de calibru mic în toate aspectele sale”.

BELGIA

Belgia sprijină câteva proiecte în lume în domeniul armamentului ușor și a armelor de calibru mic, și anume:

Africa

Africa de Sud – 216 700 EUR – pentru o Africă mai sigură

Proiect desemnat să mărească și să întărească capacitățile de poliție de aplicare a legislației în Africa de Sud prin reducerea armamentului ușor în zonele de risc.

Burundi – RDC – Ruanda – 400 000 EUR – RECSA-GRIP

Proiect intitulat „Construirea de unități și capacități pentru dezvoltarea Planurilor Naționale de Acțiune privind armamentul ușor și armele de calibru mic în Burundi, Ruanda și RDC”.

America Latină

Costa Rica, Panama, Nicaragua, Salvador, Honduras, Guatemala – 107 800 EUR – Fundația Arias

Proiect desemnat să sensibilizeze asupra celor mai vulnerabili membri ai societății (tinerii) în cele șase țări privind impactul armelor de foc în viața acestora prin intermediul activităților de sensibilizare în școli secundare.

Brazilia – 70 467 EUR – UNODC

Proiect desemnat să intensifice eforturile comunității Districtului Federal (Brasilia) pentru prevenirea violențelor cauzate de droguri și de proliferarea armelor de foc.

Asia

Bangladesh, Nepal și Sri Lanka – 100 000 EUR – pentru o lume mai sigură

Proiect desemnat să întărească capacitățile guvernamentale și capacitățile societății civile pentru combaterea proliferării armamentului ușor în Bangladesh, Nepal și Sri Lanka (aplicarea Programului de acțiune al ONU privind armamentul ușor).

Europa de Est și de Sud-Est

Bielorusia – 55 370 EUR – OSCE

Întărirea capacităților în domeniul gestiunii și siguranței depozitelor de armament ușor.

Kosovo – 94 543 EUR – KOSSAC

Proiect în cadrul Programului de dezvoltare al ONU (PNUD) intitulat „KOSSAC”: Inițiativa de control a armamentului ușor în Kosovo.

Ucraina – 25 000 EUR

Reabilitarea și protecția zonei limitrofe a depozitului de muniții din Novobohdanivka.

BULGARIA

Bulgaria a finanțat un proiect pentru distrugerea unui număr de 1 897 arme de calibru mic și armament ușor deținute ilegal de către cetățeni și confiscate ulterior de către Ministerul de Interne din Muntenegru. Bulgaria a donat 7 588 USD Ministerului Internelor din Muntenegru pentru realizarea proiectului. Distrugerea s-a încheiat în 28 februarie 2006.

În 2006, Bulgaria a găzduit un seminar internațional intitulat „Controlul exporturilor articolelor și armelor cu întrebuințare dublă”: Industry Outreach (Sofia, 22-23 mai 2006). Seminarul din Sofia din 2006 a făcut parte din acțiunea de continuare a punerii în aplicare a Planului comun de acțiune al Ungariei și Bulgariei în cadrul programului de deschidere al Grupului Australia vizând statele neparticipante.

Seminarul din Sofia a fost o oportunitate pentru formarea, schimbul de informații și experiență sub forma prezentărilor și discuțiilor interactive pentru participanții din Albania, Bosnia și Herțegovina, Croația, Fosta Republică Iugoslavă Macedonia și Serbia și Muntenegru.

Fiind consecventă politicii sale de a asista cât de mult posibil partenerii NATO în tratarea problemelor de securitate și apărare, în 2006 Bulgaria a participat la 9 din cele 10 proiecte actuale de Fonduri de Sprijin ale Parteneriatului pentru Pace NATO (NATO/PFP Trust Fund). Cinci dintre aceste proiecte au fost destinate colectării și distrugerii armamentului ușor și a armelor de calibru mic:

1. Fondul de Sprijin Serbia și Muntenegru II pentru distrugerea a 1 320 620 APL în Serbia și Muntenegru: 30 000 EUR.

2. Fondul de Sprijin Ucraina II pentru distrugerea munițiilor, armamentului ușor și a armelor de calibru mic și MANPADS în Ucraina: 25 000 EUR.

3. Fondul de Sprijin pentru distrugerea armamentului ușor și a armelor de calibru mic și MANPADS în Kazahstan: 10 226 EUR.

4. Fondul de Sprijin Albania II pentru distrugerea munițiilor, armamentului ușor și a armelor de calibru mic în Albania: 25 000 EUR.

5. Fondul de Sprijin pentru curățirea a 569 de hectare de teren contaminat și neutralizarea muniției neexplodate (UXO) în Azerbaidjan: 15 000 EUR.

Ministerul Apărării din Bulgaria a informat că sarcinile Forțelor bulgare Armate, care au participat la operațiunile de menținere a păcii în 2006, nu au inclus colectarea și distrugerea de armament ușor și de arme de calibru mic.

CIPRU

Cipru participă activ la activitățile preluate în acest domeniu de ONU și OSCE.

În esență, Cipru furnizează rapoarte către ONU în vederea punerii în aplicare a Programului de acțiune al ONU pentru prevenirea, combaterea și eradicarea comerțului ilicit cu armament ușor și cu arme de calibru mic în toate aspectele sale. În plus, a furnizat informații către Înaltul Reprezentant pentru Drepturile Omului din cadrul ONU (UNHCHR) (în baza Deciziei 124/2004) privind „prevenirea violărilor drepturilor omului cauzate de disponibilitatea și întrebuințarea greșită a armamentului ușor și a armelor de calibru mic”.

Cipru furnizează informații către OSCE, privind practicile naționale și procedurile pentru exportul armelor convenționale și a tehnologiilor aferente (fsc.del/269/06, 27.6.2006), privind transferul de arme convenționale (FSC. DEL/432/06, 26.9.2006) și privind armamentul ușor și armele de calibru mic (FSC. DEL/14/07, 24.1.2007).

REPUBLICA CEHĂ

Republica Cehă participă activ la punerea în aplicare a Programului de acțiune al ONU împotriva traficului ilicit de armament ușor și de arme de calibru mic. În 2006, Republica Cehă a contribuit cu 1 000 000 CZK (47 308,17 USD = 34 910 EUR) la activitățile Fondului de Sprijin pentru consolidarea păcii prin măsuri practice de dezarmare. Această sumă va fi utilizată pentru sprijinul fazei secunde a bazei de date CASA, a cărei implementare se desfășoară între lunile noiembrie 2006 și noiembrie 2007. Unul dintre obiectivele principale ale bazei de date CASA este monitorizarea punerii în aplicare a Programului de acțiune al ONU de către fiecare stat membru ale ONU.

Coordinarea interagenții în 2006 s-a concentrat mai ales pe pregătirea Conferinței de Revizuire 2006 a Programului de acțiune al ONU împotriva traficului ilicit de armament ușor și de arme de calibru mic și pe punerea în aplicare a instrumentului multilateral privind marcajul și urmărirea. De asemenea, s-a acordat atenția cuvenită dezbaterilor în alte foruri multilaterale pertinente (Primul Comitet al Adunării Generale a ONU, OSCE, Acordul Wassenaar).

Republica Cehă a cooperat, inter alia, cu oficiile naționale Interpol din Lima și Wiesbaden privind 147 de cazuri conținând 1 791 de arme.

DANEMARCA

Autoritățile daneze de punere în aplicare a legislației participă la diferite inițiative internaționale și regionale privind problemele de control și trafic cu arme.

Începând cu luna noiembrie 2006, poliția daneză a participat la operațiunea „Crossfire II” privind contrabanda cu arme în cadrul Forțelor Armate ale Mării Baltice.

Danemarca sprijină dezarmarea, demobilizarea, reintegrarea și reabilitarea ex-combatanților din Liberia prin Fondul de Sprijin al Programului de dezvoltare al ONU (PNUD) cu un total de 2,7 milioane EUR (2004-2006).

Danemarca sprijină dezarmarea, demobilizarea, reintegrarea și reabilitarea ex-combatanților din Afganistan prin Fondul de Sprijin al PNUD cu un total de 1,1 milioane EUR (2005-2006).

ESTONIA

În 2006, soldații estonieni din Irak au confiscat în câteva ocazii arme și muniții în cursul operațiunilor de patrulare din Irak. Operațiunile au fost conduse în cooperare cu unitățile armate terestre ale SUA și Irak.

FINLANDA

— Finlanda a sprijinit Programul de armament ușor ECOWAS (ECOSAP) cu o sumă de 250 000 EUR în 2006. O sumă similară va fi deblocată în 2007 și 2008, ridicând sprijinul total al Finlandei la suma de 750 000 EUR;

— Contribuția la misiunea OSCE în Republica Moldova, acoperind distrugerea surplusului și a stocului de muniție expirată (în total 160 000 EUR);

— Contribuția la misiunea OSCE privind armamentul ușor și armele de calibru mic și la programul de muniție convențională în Republica Tadjikistan, faza II, acoperind repararea depozitelor de arme în șase localități (în total 100 000 EUR);

— Sprijin financiar pentru proiectele privind armamentul ușor și armele de calibru mic administrate de PNUD în Albania. Proiectul a început ca un schimb de arme-pentru-dezvoltare în vederea recuperării armelor de calibru mic și a munițiilor deținute ilegal și furate din depozite de arme în cursul crizei de la sfârșitul anilor 1990. Colectarea a fost posibilă prin legile de amnistie adoptate de guvern. Domeniul de aplicare al proiectului a fost ulterior lărgit prin dezvoltarea Poliției comunitare, având ca scop întărirea încrederii în aplicarea legislației, serviciile publice și cetățenii de rând. Finlanda a finanțat proiectul până în 2006 când acesta s-a încheiat.

Alte inițiative

Finlanda a contribuit la procesul de retragere din serviciul activ în cadrul mandatului Misiunii de monitorizare Aceh (AMM) prin asistența acordată unui număr de 11 experți. Costurile au fost de aproximativ 545 000 EUR. Retragerea din serviciul activ a armamentului Mișcării pentru Eliberarea Aceh (GAM) a început la 15 septembrie 2005, a fost executată în patru faze și s-a încheiat până la 31 decembrie 2005. Potrivit Memorandumului de Înțelegere dintre Guvernul Republicii Indonezia și GAM, GAM a convenit să scoată din serviciul activ toate armele, munițiile și explozivele deținute de membrii GAM, sub asistența Misiunii de monitorizare Aceh. GAM a predat către AMM 840 de arme care au încheiat cu succes procesul de scoatere din serviciul activ al acestora. Toate armele scoase din serviciul activ au fost distruse.

FRANȚA

Organizația Națiunilor Unite: în 2006 Franța a contribuit la fondul special al Centrului Regional al ONU pentru pace și dezarmare în Africa în Lomé (UNREC) (77 000 EUR).

ECOWAS: Franța a participat la programul de sprijinire a controlului armamentului ușor în statele membre ECOWAS (260 000 USD).

Tadjikistan: între lunile septembrie 2005 și aprilie 2006, o misiune a 4 experți francezi s-a deplasat în Tadjikistan (formarea, supervizarea creării de stocuri, controlul operațiunilor de distrugere a munițiilor instabile), ca parte a operațiunilor efectuate sub egida OSCE.

Ucraina: în mai 2006, participarea la misiunea de evaluare și consultare privind decontaminarea (distrugerea surplusului de stocuri de muniții) din zona Novobogdanivka (Ucraina). Din septembrie până în octombrie 2006, misiuni de formare pentru experți în neutralizarea bombelor pentru distrugerea surplusului de stocuri de muniții în Ucraina (3 experți).

Liban: în martie 2006 a fost efectuată o auditare de siguranță a stocurilor de muniție ale forțelor armate libaneze. În afara auditării, forțele armate libaneze au beneficiat de o formare din partea experților militari în neutralizarea bombelor.

GERMANIA

Germania contribuie la proiecte și activități în domeniul armamentului ușor și al armelor de calibru mic, inclusiv muniția respectivă, în cadrul cooperării cu diferite instituții și organizații. Multe dintre aceste activități sunt desfășurate într-un cadru temporal mai larg decât un an calendaristic. Inițiativele cheie din 2006 sunt listate mai jos:

Afganistan (2004-)

Din anul 2004, Germania a sprijinit procesele DD&R și DIAG în Afganistan prin cofinanțarea înlăturării și distrugerii surplusului de arme și muniții. Buget total: 3 000 000 EUR.

Albania (2006)

În 2006 Germania a susținut Fondul de Sprijin al Parteneriatului pentru Pace NATO privind distrugerea armamentului ușor și al armelor de calibru mic, al MANPADS și munițiilor în Albania. Contribuția: 107 000 EUR.

Angola (2003-2006)

Germania a sprijinit reintegrarea socială și economică a ex-combatanților și a familiilor acestora în Angola. În vederea unei reintegrări stabile, s-a utilizat o abordare comunitară. Recolonizarea este combinată cu dezvoltarea rurală și cu programe agricole. Programele includ de asemenea reconstruirea drumurilor și crează astfel locuri de muncă pentru comunitățile primitoare și ex-combatanți. Organele locale ale guvernelor și administrațiile sunt stimulate să dezvolte și să pună în aplicare programe de reintegrare. Buget total: 11 990 332 EUR.

Burundi (2003-2007)

Germania sprijină demobilizarea și programele de reintegrare naționale în Burundi. Proiectul are patru componente majore: autorizarea structurilor comunale de reintegrare, revitalizarea producției agricole, noua generație și reabilitarea infrastructurii. Buget total: 15 940 000 EUR.

Cambodgia (2006-)

2. Germania a condus o vizită de evaluare în decembrie 2006 privind problemele stocurilor de muniții și elaborarea unei propuneri de proiect pentru punerea în aplicare în 2007-2008, având în vedere îmbunătățirea gestiunii și siguranței depozitelor, respectiv distrugerea surplusului de muniție.

Republica Democrată Congo – RDC (2004-2007)

Germania sprijină Programul Național pentru Demobilizare și Reintegrare (NDRP). Urmărind sprijinirea „Comitetului Național Tehnic și de Coordonare” (CTPC), Germania a alocat fonduri pentru o cooperare de trei ani cu Comisia Națională pentru Demobilizare și Reintegrare (CONADER). Buget total: 2 500 000 EUR.

Republica Democrată Congo – RDC (2005-2011)

Germania sprijină reintegrarea socială și economică a copiilor și tinerilor asociați anterior cu forțe combatante în Provincia Maniema în RDC. Buget total: 12 000 000 EUR.

Comunitatea Est-Africană (EAC) (2004-)

Germania sprijină dezvoltarea unui cadru politic, juridic și instituțional în interiorul Comunității Est-Africane pentru a controla proliferarea necontrolată a armamentului ușor și a armelor de calibru mic. Participanții la proiect împreună cu Secretariatul EAC includ dezvoltarea organizațională pentru elaborarea unui punct focal regional privind controlul armamentului ușor, armonizarea politicilor și legislației, formarea, dezvoltarea unei abordări sistematice pentru evaluarea problemelor legate de armamentul ușor și de armele de calibru mic, educația și sensibilizarea în cooperare cu organizațiile societății civile în statele membre ale EAC.

Regiunea lărgită a Marilor Lacuri (2003-2006)

Germania a contribuit la Fondul de Sprijin al Băncii Mondiale conducând Programul Multinațional de Demobilizare și Reintegrare (MDRP) pentru Regiunea lărgită a Marilor Lacuri. Buget total: 9 900 000 EUR.

Liga Statelor Arabe (2004-)

Germania a continuat să coopereze cu Liga Statelor Arabe (AL) prin acordarea de asistență la diferite nivele în activitățile privind armamentul ușor și armele de calibru mic. A sprijinit reuniunea punctelor focale privind armamentul ușor și armele de calibru mic ale statelor ligii. Traducerea documentelor OSCE privind problemele legate de armamentul ușor și armele de calibru mic în limba arabă continuă. O vizită de studiu la Berlin, Viena (OSCE) și Geilenkirchen (Centrul de Verificare al Forțelor Armate Germane) a fost organizată pentru personalul Secretariatului AL în octombrie 2006. Pentru a da un exemplu de cooperare concretă cu statele membre AL, în septembrie 2006 Germania a organizat un curs de formare de două zile privind gestionarea și siguranța depozitelor de arme în Tunisia.

Liberia (2005-2007)

Germania a sprijinit Programul Național de Demobilizare și Reintegrare (DDRR). Programul asigură asistență psihosocială victimelor de război în legătură cu abuzurile sexuale în Liberia și sprijină reintegrarea refugiaților și ex-combatanților care se întorc la vatră prin reabilitarea intensivă a infrastructurii. Buget total: 10 750 000 EUR

Comunitatea de Dezvoltare Sud-Africană (SADC) (2004-)

Germania sprijină Comunitatea de Dezvoltare Sud-Africană în punerea în aplicare a Protocolului SADC privind controlul armelor de foc, munițiilor și altor materiale corespunzătoare. Ca parte a acestei cooperări, Germania a mobilizat un consultant în probleme de pace și securitate pentru a susține înființarea Punctului focal regional la Secretariatul SADC. Proiectul include următoarele componente: armonizarea politicilor și legislației, construirea de capacități, formarea agențiilor de aplicare a legislației și cooperarea cu sectoarele societății civile.

Ruanda (2003-2007)

Germania sprijină Comisia de de mobilizare și reintegrare din Ruanda (RDRP) și procesul reintegrării sociale a ex-combatanților în Ruanda. Buget total: 8 773 000 EUR.

Senegal (2005-2006)

Germania a sprijinit programe de sensibilizare privind armamentul ușor în regiunea Casamance. Programul s-a bazat pe rețeaua diferitelor ONG locale care au dezvoltat o strategie completă de soluționare a proliferării necontrolate de armament ușor și de arme de calibru mic. Activitățile au început în 2005 cu un seminar de coordonare și cu construirea de capacități. Accentul principal a fost pus pe sensibilizarea populației și a funcționarilor guvernamentali în regiunea de trecere a frontierei.

Sierra Leone (2004-2006)

Germania sprijină educația și formarea profesională a copiilor și tinerilor afectați de conflictele armate inclusiv a copiilor asociați anterior unor forțe combatante în Sierra Leone. Buget total: 12 000 000 EUR.

Europa de Sud-Est/RACVIAC (2005-)

Germania a continuat să sprijine desfășurarea seminariilor privind armamentul ușor și armele de calibru mic la centrul regional pentru controlul armelor. Inițiativele concrete includ brokerajul și gestiunea depozitelor de arme.

Uganda (2005-2007)

Germania a sprijinit Punctul focal național privind armamentul ușor în vederea punerii în aplicare a Planului de acțiune ugandez privind controlul arm